РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/176-16

16. септембар 2016. године

Б е о г р а д

З А П И С Н И К

СА ДРУГЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 08. СЕПТЕМБРА 2016. ГОДИНЕ

Седница је почела у 11 часова.

Седницом је председавао председник Одбора Мехо Омеровић.

Седници су присуствовали: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Оливера Огњановић, Стефана Миладиновић, Татјана Мацура, Маја Виденовић, Марија Јањушевић, Енис Имамовић и Олена Папуга, чланови Одбора.

Седници нису присуствовали чланови Одбора: Милосав Милојевић, Новица Тончев, Марина Ристић и Елвира Ковач.

Седници су присуствовали: Ивана Николић и Фатмир Хасани, заменици чланова Одбора.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Разматрање Предлога плана рада Одбора за људска и мањинска права и равноправност полова за 2016. годину;
2. Разно.

Пре преласка на гласање о предложеном Дневном реду, председник Одбора је обавестио чланове Одбора да је Одбор добио допис Посланичке групе Доста је било са захтевом да се као посебна тачка дневног реда ове седнице уврсти питање приступачности месту за седење у великој скупштинској сали народној посланици Љупки Михајловској, као и да је идентичан допис ова посланичка група доставила и Одбору за административно-буџетска и мандатно-имунитетска питања. Он је истакао да ћемо ово питање разматрати у оквиру тачке Разно.

Чланови Одбора су једногласно ПРИХВАТИЛИ предложени Дневни ред.

Пре преласка на рад по утврђеном Дневном реду, председник Одбора је ставио на гласање записник са прве седнице Одбора.

Одбор је усвојио записник са прве седнице Одбора.

ПРВА ТАЧКА– Усвајање Плана рада Одбора за људска и мањинска права и равноправност полова за 2016. годину

Председник Одбора је предложио да Планом рада Одбора за 2016. годину, а који подразумева период од септембра до децембра 2016. године, буду предвиђене активности које се односе на: праћење стања у области заштите права ЛГБТ особа (септембар 2016. године), одржавање седнице Одбора ван седишта која би се односила на борбу против насиља над женама у породичним и партнерским односима (крајем септембра 2016. године), експертску подршку са циљем да се помогне Одбору у формулисању амандмана ради унапређења законодавства које се односи на борбу против насиља над женама и у породици (октобар и новембар 2016. године), дводневни семинар за чланове и заменике чланова Одбора, након кога би била одржана седница ван седишта (почетком/средином октобра 2016. године), унапређење сарадње са независним државним органима и праћења примене њихових препорука (новембар/ децембар 2016. године), сарадњу са Канцеларијом за људска и мањинска права (тромесечно), међународну и регионалну сарадњу са парламентарним телима надлежним за људска права, праћење спровођења пресуда Европског суда за људска права (децембар 2016. године). Он је истакао да ће Мисија ОЕБС-а у Србији подржати организовање појединих од наведених активности.

Татјана Мацура је подсетила на то да је заменица члана Одбора гђа Љупка Михајловска изјавила да би желела да долази на седнице Одбора, па тако и на седницу ван седишта, па је скренула пажњу да се води рачуна о томе каква је приступачност места на која ћемо одлазити.

Марија Јањушевић је поставила питање због чега је на првом месту у Предлогу плана рада Одбора питање које се односи на ЛГБТ особе. Она је истакла да Покрет Двери сматра да елементарна људска права морају бити загарантована свима, да су права ЛГБТ особа довољно загарантована и поставила је питање због чега правити изнимке када су у питању ЛГБТ особе и због чега им придавати посебан значај. Нарочито је истакла да тренутно имамо проблем да нам се деца убијају због немаштине, да се 50.000 деце мање роди у Србији и да имамо велик број угрожених група и навела је пример ромске популације, проблем особа са инвалидитетом, дискриминацији породице које не могу да остваре доделу материјалних средстава, дискриминацији Срба са Косова и још много тога. Такође је истакла да они осуђују било какво насиље и дискриминацију, али да ЛГБТ не треба да траже никакве повластице, већ да у склопу основних људских права остварују иста као и остали грађани Републике Србије.

Meхо Омеровић је одговорио да ће се Одбор бавити и другим питањима, а да је реч о редоследу који подразумева хронолошки редослед, а не по приоритетима.

Марија Јањушевић је истакла да, што се тиче хронологије догађаја, пропустили смо полазак деце у школу и да за децу са посебним потребама још увек немамо педагошке асистенте. Испратили смо пара-олимпијце у Рио, поставља се питање ко је од нас био да им пожели срећан пут и успех. Већ 10. септембра, у суботу, имамо Параду храбрости - парада лица са инвалидитетом. Такође следи и Недеља породице.

Маја Виденовић је истакла да подржава иницијативу да Одбор усвоји план рада и изнела два предлога: јачање сарадње са невладиним организацијама, као и организовање јавног слушања на тему слободе мишљења и изражавања.

Eнис Имамовић је предложио допуну Плана рада Одбора, с обзиром да следи избор судија у основним и прекршајним судовима, јер су већ пристигли предлози Високог савета судства. С тим у вези истакао је да Одбор треба да разматра и то питање са становишта заштите уставног и законског начела обезбеђивања равномерног учешћа припадника националних мањина, односно њихове заступљености у државним органима са јавним овлашћењима. У првом реду мисли на суд, тужилаштво и полицију, као и друге органе са јавним овлашћењима, а нарочито у оним подручјима где припадници националних мањина живе у значајном броју. Истакао је да је Извештај Европске комисије о напретку Србије управо дефинисао тај проблем, а нарочито кад је у питању заступљеност Бошњака и Албанаца у судовима и полицији. Како бисмо отклонили те сугестије Европске комисије који су нам дати и како бисмо у светлу отворених поглавља 23 и 24 што пре отклонили те препреке наше земље њеном европском путу, сматра да као Одбор можемо дати веома значајан допринос. Такође је истакао да је приликом предходних избора судија и тужилаца у тужилаштвима у основним и прекршајним судовима није вођено рачуна о заступљености Бошњака у Новом Пазару у судовима који се налазе на територији Санџака. Изнео је очекивање да ће Одбор у најскорије време имати ову тачку дневног реда.

У дискусији су учествовали и: Љиљана Малушић, Миланка Јевтовић Вукојичић и Фатмир Хасани, који су подржали доношење Плана рада Одбора.

Пошто није било других учесника у расправи, председнк Одбора је ставио на гласање План рада Одбора, уз допуну коју су предложили Маја Виденовић и Енис Имамовић. Чланови Одбора су једногласно УСВОЈИЛИ План рада Одбора до краја 2016. године.

ДРУГА ТАЧКА - Разно

Татјана Мацура је упознала чланове Одбора са дописом Посланичке групе Доста је било који се односи на питање приступачности месту за седење у великој скупштинској сали народној посланици Љупки Михајловској. Навела је да су неколико пута упућивали захтеве Одбору за административно-буџетска и мандатно-имунитетска питања, али они нису били стављени на дневни ред. Сматра да се ово питање односи и на остваривање људских права, због чега је надлежан и овај одбор. Она је истакла да од почетка рада 11. сазива Народне скупштине посланица Љупка Михајловска у великој скупштинској сали није имала могућност да са приступачног места користи јединицу за гласање; да јој је приступачно било само место за седење у последњем реду сектора 1, на месту које је намењено за седење скупштинских служби и самим тим нема инсталиране јединице за гласање; да је током летњег реновирања Скупштине, на том месту инсталирана једна јединица за гласање, али проблем одвојености посланице Љупке Михајловске од посланичке групе којој припада тиме није решен. Она и даље седи, како је навела у "магарећој клупи". Истакла је потребу да се посланичка група Доста је било пресели на адекватно место у скупштинској сали - прва четири реда у сектору 2, који је доступан преко једине платформе у великој сали Народне скупштине. Истовремено је поменула друге активности које се тичу реновирања Народне скупштине. Закључила је да народна посланица Михајловска мора да седи заједно са својом посланичком групом. Даље је навела да она има проблем приступачности и са просторијама које су овој посланичкој групи додељене у згради Народне скупштине у улици Краља Милана. Стога је предложила да овај одбор гласа и достави мишљење Одбору за административно-буџетска и мандатно-имунитетска питања да се ово питање реши, уз захтев да то мишљење буде достављено најкасније 24 сата раније, тј. пре одржавања седнице тог одбора.

Председник Одбора је указао да се за распоред седења могу обратити генералном секретару, као и Одбору за административно-буџетска и мандатно-имунитетска питања. Такође је подсетио и на надлежност Одбора за рад, социјална питања, друштвену укљученост и смањење сиромаштва. Он лично сматра да овде не постоји дискриминација према народној посланици Љупки Михајловској јер није учињено ништа што би њој онемогућило да ради, да буде у сали и да гласа. Овај одбор, као радно тело Народне скупштине, не може донети закључак у коме бисмо дали мишљење којим се Народна скупштина оптужује да угрожава право народној посланици и не постоји никакав основ и разлог да ми као одбор можемо такав закључак да донесемо.

Седница је закључена у 12.30 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић